“આમ નામ વાંચીને ચોંકવા ની જરૂર નથી ‘અભી’… ! હું તને જાણી ચુકી છું ! અલબત તને પણ પ્રશ્ન તો થયો જ હશે કે ‘કઈ રીતે…?’ તો હું તને કહું… મારા કોલકત્તા ગયા બાદ, બાબાએ મારા માટે થોડાક પુસ્તકો ખરીદી રાખ્યા હતા, જે બધા જ એક જ લેખક ના હતા… અને નવી પેઢીનો એ લેખક હતો…. અભિમન્યુ સિંઘ ! અને નવાઇ તો મને ત્યારે લાગી, જયારે મેં બુક્સ પાછળ તારો ફોટો જોયો ! હું તો ઘડીભર વિશ્વાસ જ ન કરી શકી, કે હું છેક મુંબઈથી કોલકત્તા સુધી એ વ્યક્તિ સાથે આવી છું, જેની પાંચ માંથી ત્રણ બુક બેસ્ટ સેલર રહી છે… ! તું તો લેખક ની સાથોસાથ બહુ મોટો એક્ટર પણ નીકળ્યો હોં… !”, હું હસી પડ્યો. મેં ફરી આગળ વાંચ્યું.